Μητροπολίτης Νικαίας Γεώργιος

Ο Μητροπολίτης Νικαίας Γεώργιος Παυλίδης (24 Ιουνίου 1916 - 9 Αυγούστου 1990) ήταν ο πρώτος Μητροπολίτης της Μητρόπολης Νικαίας (Αττικής). 

Η ζωή του
Ο Μητροπολίτης Γεώργιος γεννήθηκε στη Βέροια στις 24 Ιουνίου του 1916, από Μικρασιάτες  γονείς. Η μητέρα του ονομαζόταν Χάιδω και καταγόταν από το Πολυδένδρο Ημαθίας. Τα παιδικά του χρόνια τα πέρασε μέσα στη φτώχεια και τις στερήσεις.

Φοίτησε στο Δημοτικό και στο Γυμνάσιο της Βέροιας. Το 1935 εγκατέλειψε τη γενέτειρα του για να σπουδάσει στη Θεολογική Σχολή Αθηνών. Στην Αθήνα έγινε μέλος της Αδελφότητας Θεολόγων η Ζωή.
Μόλις ολοκλήρωσε τις σπουδές του το 1939 κατατάχτηκε στο στρατό, όπου υπηρέτησε ως έφεδρος αξιωματικός του πυροβολικού. Έλαβε μέρος στον πόλεμο του 1940 ως έφεδρος ανθυπολοχαγός του πυροβολικού.

Το 1946 χειροτονήθηκε διάκονος από το   Μητροπολίτη Πατάρων Μελέτιο και δύο χρόνια αργότερα πρεσβύτερος από το  Μητροπολίτη Φθιώτιδος Αμβρόσιο. Στη Λαμία υπηρέτησε καταρχήν  ως στρατιωτικός ιερέας (1948-1950) και στη συνέχεια ως ιεροκήρυκας έως το 1954, οπότε μετατέθηκε στη Δράμα όπου ανάλαβε και πάλι κηρυκτικό έργο, ενώ παράλληλα ασχολήθηκε και με τον τομέα της Νεότητας. 

Το 1958 επέστρεψε στην Αθήνα, όπου παράλληλα με την  ενεργή δράση του ως ιεροκήρυκας, τοποθετήθηκε στη θέση του διευθυντή Κηρύγματος της Αποστολικής Διακονίας. Στα πλαίσια της δράσης του αυτής ανέλαβε και τη σύνταξη του εβδομαδιαίου φυλλαδίου της Αποστολικής Διακονίας, της Φωνής Κυρίου.

Μόλις ένα έτος μετά ο αρχιεπίσκοπος  Κύπρου  Μακάριος τον προσκάλεσε στην Κύπρο. Ο Μακάριος επιθυμούσε να ασχοληθεί περισσότερο με τα εθνικά θέματα και έτσι  παραχώρησε στο Γεώργιο τα εκκλησιαστικά. Το ίδιο έτος ορίστηκε διευθυντής του Γραφείου Θρησκευτικής Διαφώτισης της Αρχιεπισκοπής Κύπρου.

Στις 3 Μαΐου η Ιερά Σύνοδος της Εκκλησίας της Κύπρου τον εξέλεξε βοηθό επίσκοπο και στις 21 του ίδιου μήνα χειροτονήθηκε Χωρεπίσκοπος Τριμυθούντος από τον Αρχιεπίσκοπο Μακάριο. Ανάμεσα στη δραστηριότητά του την  περίοδο αυτή συγκαταλέγεται και η ίδρυση του Εθνικού Συμβουλίου Νεολαίας Κύπρου.

Δεν παρέμεινε όμως για πολύ, ούτε στην Κύπρο. Στις 9 Ιουλίου του 1967 ο Αρχιεπίσκοπος Αθηνών Ιερώνυμος τον ενθρόνισε μητροπολίτη της νεοσυσταθείσας Μητροπόλεως Νικαίας. Εκεί ανέπτυξε πλούσιο ποιμαντορικό έργο, δίνοντας ιδιαίτερη έμφαση στη νεολαία. Ενδεικτική του ενδιαφέροντος του αυτού είναι η κατασκευή παιδικών κατασκηνώσεων στα Πίσια Κορινθίας και στη συνέχεια στη Στεφάνη Βοιωτίας.

Οι κατασκηνώσεις της Στεφάνης ήταν και ο τόπος όπου άφησε την  τελευταία του πνοή το πρωί της ενάτης Αυγούστου 1990. 
Κηδεύτηκε στις 11 Αυγούστου στον Μητροπολιτικό Ναό Αγίου Νικολάου Νικαίας, πίσω από το ιερό βήμα του οποίου βρίσκεται ο τάφος του. Αμφια του εκτίθενται στον Ιερό Ναό Εσταυρωμένου Αιγάλεω.

Συγγραφικό έργο
Το συγγραφικό έργο του Μητροπολίτη Γεωργίου περιλαμβάνει μεταξύ άλλων βιβλία, άρθρα, μελέτες ηθικού, θρησκευτικού και εθνικού περιεχομένου καθώς και συλλογές κηρυγμάτων. Ενδεικτικά αναφέρονται:

Βιβλία
Τροφός και φρουρός, εκδόσεις  Αποστολικής Διακονίας, Αθήνα, 1959
Σπασμένοι κρίκοι – Το δράμα των διαζυγίων, Αθήνα, 1960, σελίδες 46
Τα δύο φτερά, Κύπρος, 1962
Πίστις και επιστήμη, Κύπρος, 1963
Λύχνος τοις ποσί μου (Κυριακοδρόμιο Ευαγγελίων), 1963
Φως ταις τρίβοις μου, 1967, σελίδες 323
Αίμα και στέμμα, Κύπρος, 1965
Προς τις κορυφές, Κύπρος, 1966, σελίδες 126
Ενθρονιστήριος λόγος, Νίκαια 1967
Τα σύγχρονα προβλήματα της νεότητος και η αντιμετώπισις των υπό της Εκκλησίας, Αθήνα, 1967
Χαμόγελο και δάκρυ- Τεύχος Α, Νίκαια, 1968
Χαμόγελο και δάκρυ- Τεύχος Β, Νίκαια, 1968
Χτίστε καινούργιους Παρθενώνες, Νίκαια 1968

Ομιλίες που τυπώθηκαν
Ενθρονιστήριος Λόγος, Νίκαια, 1967
Πρέπει ν’ ανοίξουν οι δρόμοι, Νίκαια, 1968
Κοινωνικότης όχι και ναι, εκδόσεις  Αποστολικής Διακονίας, Αθήνα, 1970
Επιμνημόσυνος Λόγος, Αθήνα, 1970
Ενώπιον των ευθυνών μας, Νίκαια, 1976
Γκρεμίστε και χτίστε, εκδόσεις Βυζάντιον, Νίκαια, 1978
Η Ενορία Κέντρο Αγάπης και Αγιασμού , εκδόσεις  Βυζάντιον, Νίκαια, 1985, σελίδες 46
Άρθρα
Το κύριο μέρος των άρθρων του δημοσιεύτηκε στα παρακάτω έντυπα, για τα περισσότερα από τα οποία είχε και την ευθύνη έκδοσης τους.
Ρήματα Ζωής (Κύπρος)
Ομολογία (Νίκαια)
Σαλπίσματα (Νίκαια)
Φως στην πορεία του Λαού (Νίκαια)

Εξωτερικοί σύνδεσμοι
Εφημερίδα Μακεδονική   και 
Εφημερίδα Λαός

Πηγές

 Εγκόλπιο Ημερολόγιο 1991 της Ιεράς Μητροπόλεως Νικαίας, αφιερωμένο στο Μητροπολίτη Νικαίας Γεώργιο, με την ευκαιρία δεκαπενταετίας από την εκδημία του.
 Ημερολόγιο 2006 της Ιεράς Μητροπόλεως Νικαίας, αφιερωμένο στο Μητροπολίτη Νικαίας Γεώργιο, με την ευκαιρία δεκαπενταετίας από την εκδημία του.

Για περαιτέρω μελέτη
Σύγχρονες Μορφές της Ημαθίας, κριτικά δοκίμια, Γιώργη Μελίκη, Αθήνα, 1977, σελίδες 70
Γεώργιος Παυλίδης Α’ Μητροπολίτης Νικαίας :Ο Αχθοφόρος της Αγάπης, Κωνσταντίνου Ευθυμίου Τσιάκα, εκδόσεις Τσιάκα, Αθήνα, 2002, σελίδες 603

Γεωργιος
Κατηγορία:Μικρασιατικός Ελληνισμός
Κατηγορία:Επίσκοποι Τριμυθούντος